32002R1820
L 276/22
JURNALUL OFÍCIAL AL UNIUNII EUROPENE
REGULAMENTUL (CE) NR. 1820/2002 AL COMISIEI
din 11 octombrie 2002
de modificare a Regulamentului (CEE) nr. 2958/93 privind normele de aplicare a Regulamentului (CEE) nr. 2019/93 al Consiliului în ceea ce privește regimul specific de aprovizionare cu anumite produse agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2019/93 al Consiliului din 19 iulie 1993 privind măsurile specifice referitoare la anumite produse agricole pentru insulele mici din Marea Egee (1), modificat ultima dată de Regulamentul (CE) nr. 442/2002 (2), în special articolul 3a,
întrucât:
(1)
Regulamentul (CEE) nr. 2019/93 stabilește că produsele care beneficiază de regimul specific de aprovizionare nu pot face obiectul reexportului către țări terțe, nici al reexpedierii către restul Comunității. Cu toate acestea, el prevede o derogare în cazul exporturilor sau expedierilor tradiționale de produse transformate către restul Comunității.
(2)
În conformitate cu articolul 4 din Regulamentul (CEE) nr. 2958/93 al Comisiei din 27 octombrie 1993 privind normele de aplicare a Regulamentului (CEE) nr. 2019/93 al Consiliului în ceea ce privește regimul specific de aprovizionare cu anumite produse agricole (3), astfel cum a fost modificat ultima dată de Regulamentul (CE) nr. 1020/2002 (4), Comisia este cea care stabilește cantitățile maxime de produse transformate care conțin materii prime care au beneficiat de regimul specific de aprovizionare, autorizate pentru a fi exportate sau expediate către restul Comunității.
(3)
Aceste cantități sunt stabilite pe baza mediei exporturilor și expedierilor realizate în anii 1991, 1992 și 1993 care preced intrarea în vigoare a regimului, stabilită de autoritățile competente.
(4)
Trebuie modificat în consecință Regulamentul (CEE) nr. 2958/93, pentru a include aceste cantități anuale.
(5)
Măsurile prevăzute în prezentul regulament sunt conforme cu avizul tuturor comitetelor de gestionare respective,
ADOPTĂ PREZENTUL REGULAMENT:
Articolul 1
Regulamentul (CEE) nr. 2958/93 se modifică după cum urmează:
1.
textul articolului 4 alineatul (1) se înlocuiește cu următorul text:
„(1) Exporturile și expedierile tradiționale către restul Comunității de produse transformate care conțin materii prime care au beneficiat de regimul specific de aprovizionare sunt autorizate în limita cantităților anuale stabilite în anexa III. Autoritățile competente iau măsurile necesare pentru a se asigura că aceste operații nu depășesc cantitățile anuale prevăzute.”;
2.
anexa III se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 octombrie 2002.